钦定古今图书集成/明伦汇编/氏族典/第260卷 > 王则
## 钦定古今图书集成/明伦汇编/氏族典/第260卷 > 王则

按《北齐书王则传》，“则字元轨，自云太原人也。少骁果，
有武艺。初随叔父魏广平王内史老生征讨，每有战
功。老生为朝廷所知，则颇有力。初以军功除给事中，
赐爵白水子。后从元天穆讨邢杲，轻骑深入，为杲所
擒。元颢入洛，则与老生俱降颢，颢疑老生，遂杀之。则
奔广州刺史郑先护，与同拒颢。颢败，迁征卤将军，出”
为东徐州防城都督。尔朱荣之死也，东徐州刺史斛
斯椿其枝党内怀忧怖。时梁立魏汝南王悦为魏主，
资其士马送境上，椿遂翻城降悦。则与兰陵太守李
义击其偏师，破之。魏因以则行北徐州事。后隶尔朱
仲远，仲远败，始归高祖。仍加征南将军、金紫光禄大
夫。初随荆州刺史贺拔胜，后从行台侯景，周旋征讨，
屡有功绩。天平初，行荆州事、都督三荆二襄南雍六
州军事、荆州刺史。则有威武，边人畏服之。渭曲之役，
则为西师围逼，遂弃城奔梁。梁寻放还，高祖恕而不
责。元象初，除洛州刺史。则性贪婪，在州取受非法，旧
京诸像，毁以铸钱，于时世号“河阳钱”，皆出其家。武定
中，复随侯景西讨，景于颍川作逆，时则镇柏崖戍。世
宗以则有武用，征为徐州刺史。景既南附梁，遣贞阳
侯萧明率大众向徐州，以为影响，堰泗水灌州城。则
固守历时，而取受狼籍，锁送晋阳，世宗恕其罪。武定
七年春卒，时年四十八。赠青齐二州军事、司空、青州
刺史，谥曰烈懿。